長蘆寺二首  其一
作者：陳造
朝代：宋

paragraphs: 梁帝號用儒，顧有佞佛癖。
區區泥其粗，佛者寧汝即。
矯矯隻履翁，談妙塵可析。
冀上一言契，何意水投石。
瓶錫翩然逝，北去甘面壁。
有道惡驚世，應俗肯留迹。
一時起誕罔，千載受誑惑。
至今利涉地，傳流何荒惚。
渡江一葦爾，古今尚遺植。
紛紛捕影徒，唱一和者百。
遠渡有浮杯，行空或飛錫。
至人果善幻，幾何異鬼蜮。
世人墮邪蔽，狥虛不計實。
我學謝傅韓，艤舟重唶唧。